贈筆工沈秀榮
作者：仇遠
朝代：宋

paragraphs: 吾家歙石鋒芒出，不但挫墨亦挫筆。
老懶作事苦不多，一筆纔供兩三日。
近知沈子藝希有，洗擇圓齊易入手。
不論兔穎與羊毛，染墨試之能耐久。
禮樂三千成昨夢，禿筆何止十八甕。
長槍大劍正當時，毛錐子者直安用。
金淵萬家籍百儒，學書用筆人豈無。
管城欲重連城價，請携椽筆遊江湖。